Валянцін Галарса Марантэ

Валянцін Галарса Марантэ (; 22 красавіка 1882 — 9 чэрвеня 1952), таксама вядомы па мянушцы «Тэхнік» () — іспанскі ваенны і дзяржаўны дзеяч, міністр унутраных спраў Іспаніі (1941—1942).

Асабісты сябар Франсіска Франка.

 Біяграфія 
Нарадзіўся ў г. Эль-Пуэрта-дэ-Санта-Марыя. Скончыў Галоўную ваенную акадэмію Таледа і Вышэйшую ваенную школу Мадрыда.

У 1932 годзе прыняў удзел у няўдалым дзяржаўным перавароце на чале з Хасэ Санхурха. Уступіў у Іспанскі ваенны саюз. Пры падрыхтоўцы ліпеньскага паўстання 1936 года адказваў за вярбоўку вышэйшага афіцэрства, адначасна працуючы ў ваенным міністэрстве ў Мадрыдзе.

18 ліпеня 1936 года, калі пачалася грамадзянская вайна, Галарса быў арыштаваны ўладамі і трапіў у турму. 9 лютага 1939 года вызвалены войскамі нацыяналістаў.

У верасні 1939 года прызначаны намеснікам сакратара прэзідэнцыі ўрада, уступіў у ТІФСНСН. У 1940 годзе заняў пасаду прэзідэнта Савета па кіраванні нацыянальнай спадчынай.

У гады Другой сусветнай вайны дзейнічаў у інтарэсах брытанскай разведкі. Паміж 1940 і 1943 гадамі Галарса атрымліваў хабары ў мільёны долараў ад Вялікабрытаніі, каб адгаварыць кіраўніка краіны Франсіска Франка ад удзелу ў вайне на баку дзяржаў Восі.

У 1941—1942 гадах займаў пасаду міністра ўнутраных спраў.

Паміж 1943 і 1946 гадамі быў дэпутатам у франкісцкіх картэсах.

Пасля адышоў ад дзяржаўнай дзейнасці. Памёр у Мадрыдзе.

 Погляды 
Галарса адзначыўся як праціўнік фалангістаў і выступаў за рэстаўрацыю манархіі.

Паводле звестак брытанскага пасла Сэмуэля Хора, у гады Другой сусветнай ён быў прыхільнікам Антыгітлераўскай кааліцыі. Праз гэта ў Галарса склаліся варожыя адносіны з Рамонам Серанам Суньерам, швагерам Франка і прыхільнікам нацысцкай Германіі.

З 1942 года стаў супрацоўнічаць з манархічнай апазіцыяй. У чэрвені 1943 года падпісаў маніфест у падтрымку аднаўлення манархіі, з-за чаго страціў свой уплыў у картэсах.

 Крыніцы 

 Літаратура 




 Domínguez Arribas, Javier (2009). El enemigo judeo-masónico en la propaganda franquista, 1936-1945. Marcial Pons Historia. ISBN 978-84-96467-98-9.









Катэгорыя:Удзельнікі грамадзянскай вайны ў Іспаніі (франкісты)
Катэгорыя:Міністры ўнутраных спраў Іспаніі
Катэгорыя:Дэпутаты Іспаніі
Катэгорыя:Генералы Іспаніі
Катэгорыя:Члены Іспанскай фалангі